《次韵宾旸龙泉》
元代·方回

小国号瘠土，根据千岩隈。
泉味天下最，莫许他郡偕。
宁当饮此清，饥肠鸣如雷。
广斥岂不富，咸浊良可咍。
谓兹大龙窟。无乃由齐谐。
患不甘且冽，榛莽能久埋。
心恻或不食，汲路荒苍苔。
蒙养内自充，何嫌世好乖。
君子有本性，勿问塞与开。
成功故偶耳，隐德弥佳哉。

作者简介：（1227—1307）宋元间徽州歙县人，字万里，号虚谷。幼孤，从叔父学。宋理宗景定三年进士。初媚贾似道，似道败，又上十可斩之疏。后官知严州，以城降元，为建德路总管。寻罢归，遂肆意于诗。有《桐江集》、《续古今考》，又选唐宋以来律诗，为《瀛奎律髓》。